ธ.กรุงเทพออกฝากประจำ4เดือนดอก2.75%
ธนาคารกรุงเทพ ออกเงินฝากประจำพิเศษ 4 เดือน ดอกเบี้ยสูง 2.75% ต่อปี โดยยอดเงินเปิดบัญชีตั้งแต่ 2 แสนบาทขึ้นไป
30 ต.ค. 2555

ธนาคารกรุงเทพ ออกเงินฝากประจำพิเศษ 4 เดือน ดอกเบี้ยสูง 2.75% ต่อปี โดยยอดเงินเปิดบัญชีตั้งแต่ 2 แสนบาทขึ้นไป
นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ เปิดเผยว่า ธนาคารได้สร้างสรรค์กิจกรรมเชิญชวนกลุ่มลูกค้าทั่วไปที่มีถิ่นฐานอยู่ในประเทศไทย ด้วยข้อเสนอใหม่ล่าสุดกับบัญชีเงินฝาก ระยะเวลา 4 เดือน อัตราดอกเบี้ย 2.75% ต่อปี โดยเปิดบัญชีด้วยจำนวนเงินขั้นต่ำ 200,000 บาท นับเป็นกิจกรรมรณรงค์เงินฝากพิเศษในช่วงระยะเวลาระหว่างวันอังคารที่ 30 ตุลาคม  ถึงวันศุกร์ที่ 30 พฤศจิกายน 2555
สำหรับการเปิดตัวบริการบัญชีเงินฝากประจำ 4 เดือนในครั้งนี้ สอดคล้องกับกลยุทธ์การขยายฐานลูกค้ารายย่อยของธนาคารที่ดำเนินการด้วยความต่อเนื่อง โดยข้อเสนอที่ธนาคารมอบให้ทั้งอัตราดอกเบี้ยที่สูงจูงใจ และระยะเวลาการฝากสั้นกว่าที่มีการนำเสนอในตลาดปัจจุบัน และด้วยจำนวนเงินฝากขั้นต่ำเพียง 200,000 บาท จะสามารถตอบสนองความต้องการและสร้างความพึงพอใจให้กับลูกค้าได้เป็นอย่างดี โดยเฉพาะอย่างยิ่งกับสถานการณ์ที่อัตราเงินเฟ้อและแนวโน้มของอัตราดอกเบี้ยยังผันผวน
ทั้งนี้ ลูกค้าที่สนใจสามารถเปิดบัญชีเงินฝากประเภทดังกล่าวได้ที่ธนาคารกรุงเทพ ทุกสาขาทั่วประเทศ หรือสอบถามรายละเอียดเพิ่มเติมได้ที่บัวหลวงโฟน โทร.1333 และ www.bangkokbank.com